SKRIFTLIG FORESPØRGSEL E-2296/01

af Konstantinos Hatzidakis (PPE-DE) til Kommissionen

(31. juli 2001)

Om: Import af forurenet kød i Grækenland

Ifølge et dokument fra veterinærmyndigheden i Piræus amt, protokolnr. K 3768, blev det ved en undersøgelse foretaget den 30. maj 2001 konstateret, at 17,2 ton oksekød, der stammede fra Tyskland, og 15,5 ton oksekød, der stammede fra Frankrig var inficeret med sygdommen listeria. Kødet blev beslaglagt den 14. juni 2001.

Noget lignende skete med 3,5 ton oksekød, der kom fra Tyskland på et senere tidspunkt, som det fremgår af dokumentet fra veterinærmyndigheden i Piræus amt med protokolnr. K 4377. Dette kød beslaglagdes den 11. juli 2001. I begge tilfælde var de importerede varer forsynet med alle de nødvendige egnethedscertifikater.

Er Kommissionen informeret om de ovennævnte hændelser? Er Kommissionen tilfreds med den kontrol, der udføres ved import og eksport af kødprodukter mellem Den Europæiske Unions medlemslande, herunder især fra Frankrig og Tyskland?

Hvad agter Kommissionen at foretage sig for at undgå sådanne hændelser i fremtiden?

Svar afgivet på Kommissionens vegne af David Byrne

(4. oktober 2001)

Kommissionen er ikke gennem sit hurtige varslingssystem blevet gjort bekendt med de hændelser, som det ærede medlem omtaler. Det er i artikel 4 i Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(1) fastsat, at produkter, der er fremstillet i overensstemmelse med forskellige relevante direktiver, veterinærmæssigt kontrolleres på samme måde, hvad enten de skal indgå i EF-samhandelen eller er bestemt til medlemsstatens eget marked.

Med undtagelse af Rådets direktiv 92/46/EØF af 16. juni 1992 om sundhedsbestemmelser for produktion og afsætning af rå mælk, varmebehandlet mælk og mælkebaserede produkter(2) findes der imidlertid ingen andre direktiver med veterinære bestemmelser om de mikrobiologiske kriterier vedrørende Listeria monocytogenes. Er der fastsat grænseværdier for denne mikroorganisme i andre fødevarer end mælkeprodukter, er det sket på grundlag af nationale regler. Sådanne regler skal være baseret på enten en analyse af risikoen eller på grundig videnskabelig rådgivning, således at de er i overensstemmelse med traktaten og ikke udgør en mulig handelshindring. Kontrollen med disse eventuelle grænseværdier hører ligeledes under de pågældende medlemsstaters kompetence.

Den videnskabelige komité vedrørende veterinære foranstaltninger på folkesundhedsområdet nævner i sin udtalelse af 23. september 1999, at tilstedeværelsen af under 100 listeria monocytogenes pr. gram ifølge de data, der er til rådighed om den menneskelige epidemiologi i forbindelse med listeriose med oprindelse i fødevarer, på forbrugsstadiet kan betragtes som en ringe risiko for de samlede forbrugergrupper.

Kommissionen har nedsat en arbejdsgruppe bestående af eksperter fra medlemsstaterne, som skal indlede en overordnet overvejelse af en harmonisering af de mikrobiologiske kriterier, der er relevante for hver enkelt fødevarekategori. Det arbejde, der følger af denne gruppe, vil blive integreret i et forslag til fællesskabslovgivning, jf. artikel 6 i forslaget til Parlamentets og Rådets forordning om fødevarehygiejne(3), der blev vedtaget af Kommissionen den 14. juli 2000 og forelagt Parlamentet og Rådet.

(1) EFT L 395 af 30.12.1989.

(2) EFT L 268 af 14.9.1992.

(3) EFT C 365 E af 19.12.2000.